Thomas Jensen (S), 2009-05-04:
Det er godt og flot for vores velfærdssamfund, hvis vores svageste ældre medborgere kan være trygge ved og have en vished om, at de kan flytte ind i en ældrebolig efter senest 2 måneder, hvis de bliver visiteret til en.
Det er også det, jeg har hørt flere sige i salen her i dag, og det er jeg selvfølgelig glad for, men jeg har det jo sådan, at det ikke bare skal lyde godt, at man har nogle hensigtserklæringer.
Det, vi vedtager herinde i Folketinget, skal også virke.
Derfor foreslog Socialdemokraterne allerede for nogle år siden her i salen - og det var også uden at få opbakning til det - sådan en garanti her.
Men den blev så vedtaget ved satspuljeforliget i 2005, og det blev vedtaget, at plejeboliggarantien skulle træde i kraft pr. 1. januar 2009.
Derfor håber og forventer Socialdemokraterne, at regeringen, som jo har ansvaret for, at lovene bliver ført ud i praksis, vil sikre, at plejeboliggarantien også overholdes.
Landets kommuner har svaret på en rundspørge om deres mulighed for at overholde plejeboliggarantien, og det er et meget, meget bedrøveligt resultat.
For de 80 kommuner, som var med i rundspørgen, er status, at 44 af dem har problemer med at sikre de ældre en bolig inden for 2 måneder.
16 kommuner angiver direkte, at de ikke er i stand til at overholde garantien, eller også ønsker de ikke engang at svare på rundspørgen.
Og i 28 kommuner er der ventelister, hvor over halvdelen af de ældre har specifikke ønsker og dermed ikke er omfattet af garantien.
Ifølge rundspørgen er der hele 3.000 ældre, der står på venteliste med ventetider på helt op til 12 måneder.
Den gennemsnitlige ventetid er 2½ måned, altså længere end garantiens 2 måneder, og derfor er garantien ikke overholdt.
Det peger på et klart behov for, at regeringen systematisk belyser omfanget af problemerne med den manglende overholdelse af plejeboliggarantien, så det tydeliggøres, om borgeren får opfyldt den garanti, som regeringen skal sikre opfyldelsen af.
I dag er det ikke muligt, fordi der ikke er et systematisk overblik over, om regeringens garanti overholdes her i 2009, og det på trods af at der jo er klare indikationer for, at det ikke er tilfældet.
Hvis garantien skal være reel, så må der følges systematisk op på, om den overholdes, og således bør der iværksættes tiltag for at sikre overholdelse af garantien allerede her i år. Men det er jo ikke første gang, at det kommer frem, at regeringen ikke kunne overholde plejeboliggarantien ved dens start i 2009.
KL har ved deres formand og Venstremand, Erik Fabrin, flere gange påpeget, at regeringens stramme regler for byggeriet med maksimumsbeløb og kommunal grundkapital betyder, at regeringens plejeboliggaranti ikke holder pr. 1. januar 2009.
En anden Venstremand, som er formand for KL's teknik- og miljøudvalg, Jens Stenbæk, har flere gange sagt det samme, og det på trods af at maksimumsbeløb og kommunal grundkapital er blevet lempet for opførelse af ældre- og plejeboliger i 2008 med henblik på at opfylde netop plejeboliggarantien.
Med andre ord har Folketinget vedtaget en lov, som regeringen ikke evner eller rettere sagt nok ikke har viljen til at gennemføre.
Regeringen sidder på sine hænder, mens plejeboliggarantien ikke overholdes.
Med den kontraktpolitik, som regeringen har slået sig op på, må vi jo desværre konstatere, at kontrakten med de ældre er revet i stykker.
Regeringen er løbet fra garantien.
Med det her beslutningsforslag vil Socialdemokraterne derfor pålægge regeringen at tage initiativer, der kan sikre, at plejeboliggarantien opfyldes, så de ældre sikres en plejebolig inden for 2 måneder.
Vi skal med andre ord have dokumentation for, om plejeboliggarantien overholdes.
For Socialdemokraterne er det afgørende, at kommunerne har et tilstrækkeligt antal botilbud med de muligheder, der skal være i forbindelse med pleje og omsorg; når man bliver ældre og måske syg, er det afgørende, at man ikke bliver nødt til at flytte væk fra de trygge, kendte omgivelser, der er med families og venners nærvær.
I dag må den ældre ofte vente længere tid end 2 måneder, hvis vedkommende ikke vil tage til takke med den første ledige og måske utidssvarende bolig, og dermed er det ikke en reel garanti for vores ældre medborgere.
Socialdemokraterne mener derfor, at garantien skal være en mere smidig garanti, så de ældre får mulighed for at få en bolig inden for en prioriteret liste inden for garantiperiodens 2 måneder.
Hvis der ikke er plads til at opfylde den ældres første prioritet, rykkes garantien videre til anden prioritet, og så fremdeles.
Det vil derfor gavne de ældres boligforhold og valgmuligheder, at garantien bliver mere fleksibel, således at den ældre kan prioritere mellem forskellige boliger inden for garantiperioden frem for at være nødsaget til at tage imod den første ledige bolig uanset stand, og uanset om boligen opfylder de øvrige ønsker, som den ældre måtte have.
Derfor vil Socialdemokraterne med det her beslutningsforslag pålægge regeringen at tage initiativer, der kan sikre, at plejeboliggarantien bliver mere fleksibel, så det sikres, at garantien ikke bortfalder, hvis borgeren siger nej til det første tilbud.
Det er et problem, at standarden af plejehjemsboligerne langtfra er tidssvarende.
En rapport fra Velfærdsministeriet fra december 2008 viser, at der er over 2.000 plejehjemsboliger og beskyttede boliger, som er i den dårligste stand.
Der er i alt 12.000 plejehjemsboliger og beskyttede boliger, som skal udfases over de kommende år, og Socialdemokraterne mener derfor, at de utidssvarende plejeboliger skal udfases hurtigst muligt over de kommende år.
Socialdemokraterne vil med det her beslutningsforslag sikre, at regeringen sætter en fast dato for, hvornår de 2.000 boliger, som er i dårlig stand, kan være udfaset.
Men hvem er det så, der har ansvaret for, at plejeboliggarantien bliver overholdt?
Med forslaget ønsker Socialdemokraterne at præcisere, at det er regeringens ansvar, at almenboliglovens afsnit om plejeboliggarantien bliver overholdt.
Socialdemokraterne ønsker at sikre, at regeringens plejeboliggaranti bliver overholdt, således at ældre sikres en bolig, senest 2 måneder efter at de er blevet visiteret til en ældrebolig.
Regeringen bør allerede her i 2009 spørge kommunerne, hvordan det går med at stille en plejebolig til rådighed for de ældre medborgere, der er visiteret til en sådan.
Garantien for en tidssvarende plejebolig skal være reel, idet garantien ikke skal bortfalde, hvis den ældre ikke tager imod det første tilbud.
Samtidig skal de utidssvarende plejehjemsboliger udfases, så vi sikrer, at de ældre får en bolig af en tidssvarende stand.
Jeg siger tak til ordførerne her i dag for behandlingen af beslutningsforslaget.
Jeg synes, det er meget positivt, at Dansk Folkepartis ordfører, hr. Dennis Flydtkjær, har fundet et enkelt af de tre forslag fra Socialdemokraterne værd at støtte; det ser ud til, at Dansk Folkeparti kan støtte det.
Og jeg skal oplyse over for hr. Dennis Flydtkjær, at jeg er ret sikker på, at Dansk Folkeparti også vil kunne støtte et andet forslag fra Socialdemokraterne, nemlig hvis vi beder om at få en opgørelse af, om plejeboliggarantien bliver overholdt, f.eks. her pr. 1. maj 2009.
Socialdemokraterne har tidligere spurgt ministeren, om der er en overholdelse, og vi har ikke kunnet få noget klart svar på det.
Vi bliver hele tiden henvist til, at det gøres op via Danmarks Statistik, når man når frem til 2010, og det er desværre for sent.
Hvis man udsteder en garanti, som gælder fra den 1. januar 2009, skal man også sikre sig, at den bliver overholdt allerede efter 2 måneder.
Og det er det, vi har hørt at ministeren ikke kunne garantere her i dag, og det er meget, meget beklageligt.
Så mit oplæg til ministeren er: Regeringen har udstedt en garanti, og ministeren kan i dag ikke garantere, at den er overholdt, og derfor må vi sige, at plejeboliggarantien desværre ikke eksisterer for vores ældre medborgere.
Jeg kan ikke forstå, hvordan Venstres ordfører kan komme til den opfattelse, at jeg ville tage ansvaret fra kommunerne på det område.
Jeg vil såmænd bare gerne give kommunerne bedre rammer til at føre plejeboliggarantien ud i livet og også give kommunerne bedre rammer for at udfase de utidssvarende boliger.
Og så vil jeg give de ældre et reelt frit valg på det her plejeboligområde, til at de kan prioritere mellem forskellige plejeboliger, som de kunne ønske sig at flytte ind i, så de ikke mister deres garanti, selv om de måske siger nej til det første tilbud, de får. Så der er ikke noget her fra Socialdemokraternes side om, at vi vil styre kommunerne hårdere.
Vi vil simpelt hen bare give kommunerne bedre forudsætninger for at leve op til den garanti, der er givet fra Folketingets side.